b'\n_START_ARTICLE_\nHvar\n_START_SECTION_\nGeografija\n_START_PARAGRAPH_\nHvar, ki meri 299,6\xc2\xa0km\xc2\xb2, je v turisti\xc4\x8dnem pomenu najbolj znan jadranski otok. Ta sloves dolguje zelo prijetnemu podnebju. Po \xc5\xa1tevilu son\xc4\x8dnih dni (povpre\xc4\x8dno sije sonce 2718 ur letno) je na prvem mestu na jadranski obali in med prvimi v Evropi. Spri\xc4\x8do barvitosti otoka, pokritega z vinogradi, nasadi oljk in aromati\xc4\x8dnimi rastlinami (sivka), o\xc4\x8darljivost njegovih naselij s \xc5\xa1tevilnimi kulturnozgodovinskimi spomeniki in prijetnimi, po navadi z borovimi gozdi\xc4\x8dki, obraslimi pla\xc5\xbeami je Hvar eden najbolj atraktivnih otokov na Jadranu.\n_START_SECTION_\nZgodovina\n_START_PARAGRAPH_\nNaseljen je bil \xc5\xbee zgodnjem neolitiku, o \xc4\x8demer pri\xc4\x8dajo \xc5\xa1tevilni predmeti (kamnito orodje in oro\xc5\xbeje, ko\xc5\xa1\xc4\x8dene igle in drugo), ki so jih odkrili v oto\xc5\xa1kih jamah, medtem ko ostanki iz ilirska dobe govore o pomembnih naseljih. Grki so v obdobju 386 do 385 pr. n. \xc5\xa1t. ustanovili dve mesti Faros (dana\xc5\xa1nji Stari Grad) in Dimos (dana\xc5\xa1nji Hvar). Leta 219 pr. n. \xc5\xa1t. so otok z zmago nad ilirskim vojskovodjem Demetrijem Hvarskim v drugi iliriski vojni zavzeli Rimljani. V 7. stol. so se pri\xc4\x8dela na Hvaru naseljevati slovanska plemena, potem pa je otok zamenjal \xc5\xa1tevilne gospodarje: Bizantinsko cesarstvo, Bene\xc5\xa1ko republiko, hrva\xc5\xa1ke kralje, ogrsko-hrva\xc5\xa1ke kralje, bosanskega kralja Tvrdka I., Hrvoja Vuk\xc5\xa1i\xc4\x87a in Dubrovni\xc5\xa1ko republiko. Najdlje mu je vladala Bene\xc5\xa1ka republika  - od leta 1420 do 1797. V \xc4\x8dasu Napoleonove Ilirije je Hvar izmenoma pripadal Avstrijcem, Francozom in Angle\xc5\xbeem, nato pa od 1813 do 1918 Avstriji.\n_START_SECTION_\nNaselja\n_START_PARAGRAPH_\nNajve\xc4\x8dja naselja na otoku so: Hvar, Stari Grad, Jelsa in Su\xc4\x87uraj._NEWLINE_Ostali manj\xc5\xa1i naseljeni kraji so: Bogomolje, Dol, Vrbanj, Maslinica, Selca, Velo Rudina, Malo Rudina, Brusje, Milna, Zavala, Sveta Nedelja, Svir\xc4\x8de, Pitve, Vrisnik, Vrboska, Gdinj.'